Kui keegi asetaks mulle revolvri meelekohale ja käsiks ennustada Xdreami sarja viimase etapi B-raja võitjavõistkonda, ei kõhkleks ma hetkegi, et selleks on Koduaken. Kuigi mõnda diletanti võib heidutada võistkonna senine parim tulemus, milleks on 9. koht esimeselt etapilt Ardus, teavad spetsialistid Koduakna favoriitide hulka arvamise põhjust - Tauts. Peale üliedukat debüüti seiklusspordis käesoleva aasta  Sikukal oli selge, et sellisel talendil ei lasta kaua lihtsalt kodus põlve kõigutada, helistajaid ja muidu kiibitsejaid oli üle tosina, kuid multispordi supernoova napsas oma ridadesse Koduakna võistkond. Erinevalt konkurentidest ei hakanud Koduakna omad parimas eas meest lollitama mingite lubadustega toredast kollektiivist, perspektiividest või lähme-teeme-nii-et-oleks-mõnus jutuga, vaid ladusid raha vaikides lauale. Kakssada tuhhi ehk poole rohkem, kui Areal eelmise aasta viimasel etapil Ottessoni eest  välja käis. Ei ole mõtet kuulata kadetsejate vingumist, et Tauts on ülemakstud või et Koduakna mehed on lolliks läinud ja ei oska rahaga midagi peale hakata, kõik kes on näinud Tautsi kanuud tüürimas või kividega pudeleid loopimas, teavad, et iga Koduakna poolt kulutatud kroon teenib topelt tagasi. Harku mets isiklikult võib tunnistada, et seiklusspordi Usain Bolt ennast intervalltreeningutel tagasi ei hoia.   Soosambla Suusaklubil ei jää midagi üle, kui tuleb minna seni veel puutumatute varude kallale, nimelt proovime  viimasel etapil hakkama saada ilma jalanõude vahetamiseta. Võistluste toimumise koht annab lootust, et enamik rajast kulgeb suhteliselt tasasel maastikul, nii et suuremat kaotust rattakingadest loobumine ilmselt ei tekita. Osavõistluse juhend lubab ebatavalist maastikku ja ohtlikke elamusi, mille peale mulle kohe meenus noor rajameister Tõnis Erm, kes Eesti MV orienteerumisjooksu sprindirajal Rocca al Mare Vabaõhumuuseumis võistlejaid sellega üllatas, et ühe KP meres oleva kivi juurde pani. Tookord tekitas see  paraja furgooni, sest ka pealtvaatajad said jälgida, kuidas Marek Nõmm ja Kirti Rebane pardi kombel vees plärtsutades KP-d märkisid. Vanale koerale uusi trikke enam ei õpeta, seega on mul kuri kahtlus, et ka Tabasalus saavad jalad märjaks. Ainuke lohutus on see, et vesi meres on veel suviselt soe :)